Íslandsmeistarar Vals í fótbolta karla mæta króatísku meisturunum í Dinamo Zagreb í fyrstu umferð undankeppni Meistaradeildar Evrópu. Kvennalandslið Íslands í fótbolta mætir Írlandi í öðrum vináttuleik liðanna á Laugardalsvelli í dag.
Dregið var í Nyon í Sviss í dag. Ljóst er að verkefni Valsmanna verður strembið en Dinamo Zagreb komst alla leið í 8-liða úrslit Meistaradeildarinnar á síðustu leiktíð. Breiðablik, FH og Stjarnan voru öll í efri styrkleikaflokki þegar dregið var í fyrstu umferð forkeppni Sambandsdeildar Evrópu en þetta er í fyrsta sinn sem spilað er í keppninni. Sambandsdeildin er í raun þriðja Evrópukeppnin á eftir Evrópudeildinni og Meistaradeildinni, og mun hún gefa evrópskum félagsliðum frá smærri löndum Evrópu fleiri leiki. Degið var rétt fyrir hádegi og mun FH mæta írska liðinu Sligo Rovers, Stjarnan mætir Bohemian FC sem einnig er frá Írlandi og Breiðablik spilar við Racing Union frá Lúxemborg.
Kvennalandslið Íslands í fótbolta mætir Írlandi í öðrum vináttuleik á Laugardalsvelli í dag en leikurinn hefst klukkan fimm. Ísland vann fyrri leikinn á föstudag 3-2 þar sem Agla María Albertsdóttir, Gunnhildur Yrsa Jónsdóttir og Dagný Brynjarsdóttir skoruðu mörk Íslands.
Sex íslenskir kylfingar hófu í gær leik á breska áhugamannamótinu í golfi en Jóhanna Lea Lúðvíksdóttir úr GR náði frábærum árangri á sama móti í kvennaflokki um síðustu helgi. Fyrstu tvo dagana er keppt í höggleik og komast 64 efstu kylfingarnir áfram í holukeppnina sem hefst svo á morgun. Dagbjartur Sigurbrandsson úr GR stendur best að vígi fyrir seinni hringinn en hann var jafn í 15. sæti fyrir daginn. Opna breska áhugamannamótið er eitt stærsta mót áhugakylfinga í heiminum.
Haukar og Valur mætast í fyrsta leik liðanna í úrslitum Olís-deildar karla í handbolta í kvöld klukkan hálf átta. Spilaðir eru tveir leikir í úrslitaeinvíginu og fer fyrri leikurinn fram á Hlíðarenda og sá síðari á Ásvöllum.
Fyrsta umferð F-riðils Evrópumóts karla í fótbolta fer fram í dag. Klukkan fjögur mætast Portúgal og Ungverjaland í Búdapest og klukkan sjö eigast Frakkland og Þýskaland við í stórleik í Munchen í Þýskalandi. Slóvakía er á toppi E-riðilsins eftir fyrstu umferðina í gær. Slóvakía vann Pólland 2-1 og þá gerðu Spánn og Svíþjóð markalaust jafntefli.
Valur mætir Dynamo Zagreb í fyrstu umferð undankeppni Meistaradeildar karla í fótbolta. FH og Stjarnan mæta írskum liðum og Breiðablik mætir liði frá Lúxemborg í fyrstu umferð forkeppni nýrrar Sambandsdeildar Evrópu.